Vapun viettäjiä oli tiistaina iltakuuden maissa Kaivopuistossa vielä jonkin verran jäljellä sateesta ja koleasta säästä huolimatta.

Kaiken kaikkiaan ihmisiä on kuitenkin ollut paikalla huomattavasti vähemmän kuin esimerkiksi viime vuonna, kertoo siivoustoimista vastaava Helsingin kaupungin vastaava puutarhuri Sampo Sainio.

– Siivouksen osalta ollaan jo aika hyvässä vaiheessa. Siivouspuuhissa on ollut kuutisenkymmentä henkeä, 30 kaupungin työntekijää ja 30 vapaaehtoista kristillisen yhdistyksen kautta, Sainio kertoo.

Eniten Kaivopuistosta on kerätty muovi- ja ruokajätettä.

Juhlien jälkiä siivottiin vapunpäivänä koleassa säässä Kaivopuistossa Ullanlinnanmäellä 1. toukokuuta. Vesa Moilanen / Lehtikuva

– Ihmiset ovat kyllä erittäin hyvin itsekin korjanneet jälkiään ja kiikuttaneet roskiaan jäteastioihin, Sainio sanoo.

Kaivopuistossa oli järjestetty myös aiempien vuosien tapaan kuohuviinipullojen keräys, jossa 20 pulloa keräyspisteeseen tuomalla on saanut palkaksi elokuvalipun.

Sainion mukaan siivouspartiot ovat kiertäneet muillakin puistoalueilla muun muassa Kaisaniemessä, Kruununhaassa ja Etu-Töölön alueella.

– Vappuaattona Esplanadilla hyvän sään vallitessa ihmisiä oli viimevuotista enemmän. Siivoojat putsasivat paikkoja yöhän saakka ja aamulla kuuden maissa alue vielä haravoitiin läpi.

Keskiviikkona aamuyöstä siivouspartiot käyvät vielä läpi Esplanadin ja Kaivopuiston.

– Huomenna kaiken pitäisi näyttää jälleen normaalilta, Sainio sanoo.